En række usædvanlige vidner er indkaldt i Mia-sagen. Forsvarer har forsøgt at kæmpe imod.

Man kender det fra retssager i amerikanske serier og film. Nemlig vidner, der alene bliver indkaldt for at vidne om en persons karakter. Men selvom de er sjældent set i danske retssale, kommer tre af dem til at vidne i Mia-sagen. Nemlig en tidligere kæreste, en kammerat og en tidligere kollega til den 37-årige mand, der er tiltalt for voldtægt, drab og partering af Mia Skadhauge Stevn. For den 37-åriges forsvarer, Mette Grith Stage, har bedt landsretten tage stilling til OM anklager Mette Bendix overhovedet skal have lov til at indkalde de tre føromtalte vidner. - Vestre Landsret har afvist at kigge på spørgsmålet, fordi de ikke mener, det har fundamental betydning for sagen. Derfor stadfæstes byrettens afgørelse og de får lov at vidne, fortæller forsvarsadvokat for den 37-årige tiltalte, Mette Grith Stage. Hun er bestemt ikke begejstret for, at de tre vidner får lov at indtage vidneskranken i sagen. - Jeg er faktisk overrasket over, at de afviser den. Men det tager jeg til efterretning, siger forsvareren. Hun mener ikke, at de tre vidner har relevans for sagen. - Det er tidligere venner til min klient, og de er bestemt ikke venner mere. De skal stille min klient i et dårligt lys - blandt andet i forhold til kvinder, og vi har altså ikke tradition for at føre karaktervidner ved danske domstole, sagde Mette Grith Stage onsdag til TV2. De såkaldte karaktervidner skal ikke bidrage med viden, der kan give svar på de mange hv-spørgsmål som hvad, hvem, hvor og hvornår. De skal snarere bidrage til anklagerens forsøg på at besvare det store "hvorfor". Og det er en praksis, der meget sjældent bliver brugt i Danmark, har TV 2s retskorrespondent Astrid Søndberg tidligere fortalt. Karaktervidner er noget, man ofte ser i udlandet, særligt i amerikanske retssager. Vi plejer ikke at bruge det i dansk retspleje, hvor et vidne normalt skal fortælle om noget, som relaterer sig direkte til sagen – i dette tilfælde, hvad der skete den morgen og nat, hvor Mia Skadhauge Stevns forsvandt. - Det er kvinder, som tidligere har haft et forhold til min klient. Hvis et sådan forhold slutter på en dårlig måde, kan det være farvet. Det mener jeg ikke, er relevant for den her sag. - Jeg mener, at sådanne karaktervidner kan blive påvirket af mediedækningen. Det er på alle måder uhensigtsmæssigt. De har ikke haft et forhold til min klient i mange år, og de har ingen viden om sagen og relation til min klient nu, siger forsvarsadvokaten.